感白髮
作者：謝薖
朝代：宋

paragraphs: 吾年昔始冠，已有一髪白。
作賦數百言，嘲罵等戱劇。
只今尋舊作，一字不復憶。
恍然如夢寐，了不見往迹。
但有髩間絲，冉冉如堪織。
南方地平濕，壮歲多老色。
行年四十二，髪鬒那容惜。
洗蘇将拔白，諱老嗟何益。
一染復星星，此語記阿客。
人生光景促，倐忽如敲石。
詩成亦寤語，感嘆初無得。
後應不識今，今已不識昔。